Document ID: 31992L0067

NEUVOSTON DIREKTIIVI 92/67/ETY,
annettu 14 päivänä heinäkuuta 1992,
eläinlääkärintarkastuksista yhteisön sisäisessä kaupassa sisämarkkinoiden toteuttamista varten annetun direktiivin 89/662/ETY muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
yhteisön on toteutettava toimenpiteet sisämarkkinoiden asteittaiseksi toteuttamiseksi 31 päivään joulukuuta 1992 mennessä,
direktiivissä 89/662/ETY(3) säädetään, että joidenkin eläintuotteiden eläinlääkärintarkastuksia ei enää tehdä yhteisön sisäisillä rajoilla,
direktiivin 89/662/ETY antamisen jälkeen neuvosto on vahvistanut kolmansista maista yhteisöön tuotavien tuotteiden eläinlääkärintarkastusten järjestämistä koskevat periaatteet; tässä suhteessa olisi otettava huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta annetun neuvoston direktiivin 90/675/ETY(4) sekä kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(5) säännökset,
direktiivin 89/662/ETY 14 artiklan kolmannen alakohdan mukaisesti on tärkeää vahvistaa liitteessä B tarkoitettujen tuotteiden kauppaan sovellettava lopullinen järjestelmä ennen 31 päivää joulukuuta 1991,
eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(6) 21 artiklan neljännen alakohdan mukaisesti olisi direktiivin 89/662/ETY ja mainitun direktiivin soveltamisalaan sisällytettävä mainittujen direktiivien soveltamisalaan kuulumattomat elävät eläimet ja eläintuotteet,
direktiivin 89/662/ETY 21 artiklan mukaisesti olisi tärkeää määrittää järjestelmä, jota sovelletaan 20 artiklassa säädettyjen siirtymäsäännösten voimassaoloajan päättyessä; tässä suhteessa olisi otettava huomioon yhteisössä tapahtunut kehitys siltä osin kuin on kyse kolmansista maista tuotavia tuotteita koskevien sääntöjen vahvistamisesta ja suu- ja sorkkataudin sekä sikaruton torjumiseksi toteutettujen toimenpiteiden yhdenmukaistamista koskevien sääntöjen yhdenmukaistamisesta siten kuin asia ilmaistaan yhteisön toimenpiteistä suu- ja sorkkataudin torjumiseksi annetun direktiivin 85/511/ETY, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa annetun direktiivin 64/432/ETY sekä terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tai lihatuotteiden tuonnissa kolmansista maista annetun direktiivin 72/462/ETY muuttamisesta 26 päivänä kesäkuuta 1990 annetussa neuvoston direktiivissä 90/423/ETY(7) ja yhteisön toimenpiteistä klassisen sikaruton torjumiseksi annetun direktiivin 80/217/ETY muuttamisesta 11 päivänä joulukuuta 1991 annetussa neuvoston direktiivissä 91/685/ETY(8), ja
erityisesti eläinlääkintäalan yhdenmukaistamisessa tapahtuneen myönteisen kehityksen perusteella olisi säädettävä kaikkia eläintuotteita koskevien eläinlääkärintarkastusten poistamisesta sisäisillä rajoilla 1 päivästä heinäkuuta 1992,
ON ANTANUT TÄMÄN DIREKTIIVIN:
1 artikla
Muutetaan direktiivi 89/662/ETY seuraavasti.
1) Korvataan 6 artiklan 2 kohdan päivämäärä "1 päivästä tammikuuta 1993" päivämäärällä "1 päivästä heinäkuuta 1992".
2) Lisätään 8 artiklan 2 kohdan ensimmäiseen alakohtaan sanat "lukuun ottamatta neljännessä alakohdassa tarkoitettua tapausta".
3) Poistetaan 8 artiklan 2 kohdan neljännen alakohdan sanat "edellä sanotun kuitenkaan rajoittamatta muutoksenhakukeinojen käyttämistä".
4) Poistetaan 14 artiklan ensimmäisen alakohdan sanat "31 päivään joulukuuta 1992 asti".
5) Korvataan 14 artiklan kolmas ja neljäs alakohta seuraavasti:
"Jäsenvaltioiden on annettava komissiolle ja muille jäsenvaltioille tiedoksi ensimmäisessä alakohdassa tarkoitettujen tuotteiden kauppaan sovellettavat edellytykset ja yksityiskohtaiset säännöt."
6) Korvataan 16 artikla seuraavasti:
"16 artikla
1 Jäsenvaltioiden on toimitettava komissiolle tämän direktiivin mukaisesti tehtyjä tarkastuksia koskevat keskeiset tiedot yhdenmukaistetun mallin mukaisesti.
2 Komissio tutkii 1 kohdassa tarkoitetut tiedot pysyvässä eläinlääkintäkomiteassa. Komissio voi 18 artiklassa säädettyä menettelyä noudattaen toteuttaa aiheelliset toimenpiteet.
3 Tämän artiklan soveltamista koskevat yksityiskohtaiset säännöt ja erityisesti määräajat tietojen toimittamiselle, käytettävä malli ja tietojen luonne vahvistetaan 18 artiklassa säädettyä menettelyä noudattaen."
7) Poistetaan 19 artiklan 1 kohta.
8) Korvataan 20 artikla seuraavasti:
"20 artikla
Jäsenvaltiot voivat 31 päivään joulukuuta 1992 asti tässä direktiivissä säädetyn tarkastusjärjestelmän asteittaiseksi täytäntöönpanemiseksi tehdä seuraavat tarkastukset kuljetuksen aikana:
- asiakirjojen tarkastus liitteissä A ja B tarkoitetuille tai kolmansista maista tuoduille tuotteille,
- eläinlääkärintarkastukset pistokokein ja syrjintää harjoittamatta liitteessä B tarkoitetuille tuotteille."
9) Poistetaan 21 artikla.
10) Lisätään liitteeseen B alakohta seuraavasti:
"Muut kuin tämän direktiivin liitteessä A tai direktiivin 90/425/ETY(*) liitteessä A tai liitteessä B olevassa B osassa olevat eläinperäiset tuotteet: nämä tuotteet määritellään 18 artiklassa säädettyä menettelyä noudattaen.
(*) EYVL N:o L 224, 18.8.1990, s. 29. Direktiivi on viimeksi muutettu direktiivillä 91/496/ETY (EYVL N:o L 268, 24.9.1991, s. 56)."
2 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 1 päivää heinäkuuta 1992. Niiden on ilmoitettava tästä komissiolle viipymättä.
Kun jäsenvaltiot antavat nämä säännökset, niissä on viitattava tähän direktiiviin tai niihin on virallisen julkaisemisen yhteydessä liitettävä kyseinen viittaus. Jäsenvaltioiden on annettava tätä viittausta koskevat yksityiskohtaiset säännöt.
2 Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi on osoitettu kaikille jäsenvaltioille.
Tehty Brysselissä 14 päivänä heinäkuuta 1992.

Labels: 3
15
6